CELEX: 22016D1118
Language: hu
Date: 2016-06-10 00:00:00
Title: A Közösség–Svájc Szárazföldi Szállítási Bizottság 1/2016 határozata (2016. június 10.) a Svájc által 2017. január 1-jétől alkalmazandó járműadó-rendszerről [2016/1118]

9.7.2016   
            
            
               HU
            
            
               Az Európai Unió Hivatalos Lapja
            
            
               L 186/36
            
         A KÖZÖSSÉG–SVÁJC SZÁRAZFÖLDI SZÁLLÍTÁSI BIZOTTSÁG 1/2016 HATÁROZATA
   (2016. június 10.)
   a Svájc által 2017. január 1-jétől alkalmazandó járműadó-rendszerről [2016/1118]
   A BIZOTTSÁG,
   tekintettel az Európai Közösség és a Svájci Államszövetség között létrejött, a vasúti és közúti áru- és személyszállításról szóló megállapodásra (1) (a továbbiakban: a megállapodás) és különösen annak 51. cikke (2) bekezdésére,
   mivel:
   
               (1)
            
            
               A megállapodás 40. cikke értelmében Svájc 2001. január 1. óta megkülönböztetéstől mentes járműadót vet ki a járművek okozta költségek fedezésére („nehéz tehergépjárművek szolgáltatásfüggő adója”). E járműadó a kibocsátási szabványok kategóriája (EURO-besorolás) szerint háromféle lehet.
            
         
               (2)
            
            
               Ennek érdekében a megállapodás 40. cikkének (2) és (4) bekezdése megszabja a díjak súlyozott átlagát, a legnagyobb szennyezést okozó járműkategória legmagasabb díját, valamint a kategóriák közötti legnagyobb különbséget.
            
         
               (3)
            
            
               Tekintettel a Svájcban használatban lévő gépjárműpark korszerűsödésére, melynek köszönhetően egyre több jármű felel meg a legutóbbi EURO kibocsátási szabványoknak, a Közösség–Svájc Szárazföldi Szállítási Bizottságnak indokolt kiigazítania az egyes EURO kibocsátási szabványoknak a három díjkategória valamelyikébe történő besorolását.
            
         
               (4)
            
            
               Az EURO II és az EURO III kibocsátási osztályba tartozó, jóváhagyott részecskeszűrő rendszerrel utólagosan ellátott járművek esetében előírt járműadó-kategóriához képest a Közösség–Svájc Szárazföldi Szállítási Bizottság 2011. június 10-i 1/2011 számú határozatában (2) előírt 10 %-os mérséklést meg kell tartani,
            
         A KÖVETKEZŐKÉPPEN HATÁROZOTT:
   1. cikk
   A nehéz tehergépjárművek szolgáltatásfüggő adója az olyan járművek esetében, amelyek teljes tényleges össztömege megrakott állapotban nem haladja meg a 40 tonnát, és legfeljebb 300 km-t tesznek meg,
   
               —
            
            
               372,00 svájci frank az első díjkategória esetében,
            
         
               —
            
            
               322,80 svájci frank a második díjkategória esetében,
            
         
               —
            
            
               273,60 svájci frank a harmadik díjkategória esetében.
            
         2. cikk
   Az első díjkategóriát az EURO III. kibocsátási szabványnak megfelelő járművekre, valamint az EURO III. szabvány hatálybalépését megelőzően forgalomba bocsátott összes járműre kell alkalmazni.
   A második díjkategóriát az EURO IV. és az EURO V. kibocsátási szabványnak megfelelő járművekre kell alkalmazni.
   A harmadik díjkategóriát az EURO VI. kibocsátási szabványnak megfelelő járművekre kell alkalmazni.
   3. cikk
   Az EURO II és az EURO III kibocsátási osztályba tartozó, jóváhagyott részecskeszűrő rendszerrel utólagosan ellátott járművek esetében előírt járműadó-kategóriához képest a Közösség–Svájc Szárazföldi Szállítási Bizottság 1/2011 számú határozatában előírt 10 %-os mérséklést alkalmazni kell.
   4. cikk
   Ez a határozat 2017. január 1-jén lép hatályba.
   
      Kelt Bernben, 2016. június 10-én.
      
         
            a Svájci Államszövetség részéről
         
         
            az elnök
         
         Peter FÜGLISTALER
      
      
         
            az Európai Unió részéről
         
         
            az Európai Unió küldöttségének vezetője
         
         Fotis KARAMITSOS
      
   
   
      (1)  HL L 114., 2002.4.30., 91. o.
   
   
      (2)  HL L 193., 2011.7.23., 52. o.